Llun yn cynnwys testun, bedyddfaen, llun sgrin

Wedi cynhyrchu’r disgrifiad yn awtomatig

Cydlynydd Prosiect Llawrydd

Oriel Gelf Gyfoes Genedlaethol i Gymru

Dyma swydd lawrydd i’r Oriel Gelf Gyfoes Genedlaethol i Gymru sy'n cael ei hwyluso gan Gyngor Celfyddydau Cymru a’i hariannu gan Lywodraeth Cymru. O'r herwydd, nid yw Cydlynydd y Prosiect yn gyflogai nac yn weithiwr i Lywodraeth Cymru na Chyngor Celfyddydau Cymru.

Disgrifiad swydd

|  |  |  |
| --- | --- | --- |
| Ffi |  | Cyfanswm o £40,000 |
| Oriau |  | Ymrwymiad o leiaf 30-35 awr yn wythnosol |
| Tymor y contract |  | 18 mis |
| Tîm |  | Oriel Gelf Gyfoes Genedlaethol i Gymru |
| Adrodd i |  | Cyfarwyddwr y Prosiect (Oriel Gelf Gyfoes Genedlaethol i Gymru) |
| Rheoli'r llinell |  | Amherthnasol |
| Lleoliad |  | Hyblyg – gallai gwaith ddigwydd gartref a mynd yn achlysurol i unrhyw un o swyddfeydd Cyngor Celfyddydau Cymru yng Nghaerdydd, Bae Colwyn neu Gaerfyrddin |
| Teithio |  | Achlysurol |

Oriel Gelf Gyfoes Genedlaethol i Gymru

Mae Amgueddfa Cymru, Llyfrgell Genedlaethol Cymru a Chyngor Celfyddydau Cymru yn gweithio gyda'i gilydd i greu, llywodraethu, arwain, rheoli a chyflwyno’r Oriel Gelf Gyfoes Genedlaethol i Gymru.

Drwy'r bartneriaeth yma, mae'r tri sefydliad yn ceisio cyflawni ymrwymiad Llywodraeth Cymru drwy ei Chytundeb Cydweithredu â Phlaid Cymru ar gyfer sefydlu'r prosiect blaenllaw ac unigryw i Gymru a fydd yn ganolbwynt i artistiaid a chymunedau gweledol cyfoes ledled Cymru, ochr yn ochr â chynulleidfaoedd cenedlaethol a rhyngwladol.

Mae'r tri phartner yn rhannu gweledigaeth i gyflwyno prosiect cenedlaethol unigryw yn seiliedig ar fodel gwasgaredig o orielau ledled Cymru a chefnogaeth yr orielau cynnal ar ben hynny. Bydd yr Oriel yn gweithredu ar egwyddorion cyd-greu a chydguradu ag artistiaid cyfoes a chymunedau Cymru gan dynnu ar gasgliadau cyfoes Amgueddfa Cymru a Llyfrgell Genedlaethol Cymru a thrwy gomisiynu artistiaid.

Un o nodau craidd yr Oriel Gelf Gyfoes Genedlaethol i Gymru yw tyfu'r gynulleidfa ar gyfer celf weledol. Rydym yn deall bod gan gelf gyfoes apêl gref at gynulleidfaoedd iau a mwy amrywiol nad ydynt yn cael eu cynrychioli'n gryf mewn mynychu orielau Cymru. Bydd potensial y prosiect i gefnogi artistiaid ifanc a rhai newydd o bob oed yn ffocws craidd a bydd gweithgareddau'n cael eu cynllunio i sicrhau bod cynhwysiant a hygyrchedd wedi'u hymgorffori ym mhopeth a wna'r prosiect.

Am y swydd

Bydd y Cydlynydd Prosiect Llawrydd yn darparu rheolaeth a chefnogaeth bob dydd i brosiect newydd a noddir gan Lywodraeth Cymru i sefydlu’r Oriel Gelf Gyfoes Genedlaethol newydd i Gymru. Bydd yn darparu gweinyddiaeth prosiect lefel uchel i Gyfarwyddwr y Prosiect a'r Cadeirydd ac yn rhagweithiol wrth gefnogi cyfathrebu prosiect da ymhlith y rhanddeiliaid.

Mae’r cyfrifoldebau’n amrywio ac yn cynnwys y canlynol (ond heb fod yn gyfyngedig iddynt): cefnogi pob agwedd ar Fwrdd Prosiect yr Oriel Gelf Gyfoes Genedlaethol i Gymru. Byddwch yn paratoi ac yn dosbarthu papurau ac agendâu ar gyfer Bwrdd y Prosiect, gan gymryd cofnodion y cyfarfodydd, diweddaru dogfennau'r Bwrdd a threfnu cyfarfodydd ar-lein a chymysg pan fo angen.

Rhaid gallu gweithio'n hyderus gyda rhanddeiliaid, aelodau o'r Bwrdd a phartneriaid i gyflawni camau gweithredu sy'n codi o gyfarfodydd Bwrdd y Prosiect ac is-grwpiau cysylltiedig eraill.

Bydd gofyn i'r Cydlynydd Prosiect Llawrydd weithio i amserlen a dyddiadau cau’r prosiect a chyda rhywfaint o ymreolaeth o ddydd i ddydd. Yn ogystal, bydd yn darparu cymorth monitro prosiect yn unol â gofynion Cyfarwyddwr y Prosiect, yn trefnu holl waith papur sy'n gysylltiedig â'r prosiect ac yn cefnogi gallu'r prosiect i sicrhau bod llif y gwaith yn cadw at yr amserlen benodedig.

Prif gyfrifoldebau

1. Trefnu cyfarfodydd – gan gynnwys y canlynol (ond heb fod yn gyfyngedig iddynt):

* Cyfarfodydd Bwrdd y Prosiect ar-lein misol
* Cyfarfodydd Bwrdd y Prosiect wyneb yn wyneb chwarterol
* Cyfarfodydd ychwanegol fel sy'n ofynnol gan Fwrdd y Prosiect, Cyfarwyddwr y Prosiect a Chadeirydd Bwrdd y Prosiect (er enghraifft y Grŵp Cyfathrebu a Grŵp y Rhwydwaith o Orielau)
* Trefnu cyfieithu ar y pryd yng nghyfarfodydd Bwrdd y Prosiect yn ôl yr angen

2. Cymryd cofnodion y cyfarfodydd - sicrhau bod y cofnodion yn gywir o gyfarfodydd Bwrdd y Prosiect ac unrhyw gyfarfodydd ychwanegol eraill yn ôl yr angen gan ddilyn fframwaith cofnodion yr Oriel Gelf Gyfoes Genedlaethol i Gymru

3. Trefnu a dosbarthu papurau - gweithio'n rhagweithiol gyda Chyfarwyddwr y Prosiect a'r Cadeirydd ar agendâu cyfarfodydd, gan gylchredeg papurau cyn yn brydlon

4. Cymryd perchnogaeth o ddogfennau allweddol - llunio a diweddaru papurau ar gyfer Bwrdd y Prosiect, y gofrestr berygl, ac unrhyw ddogfennau eraill fel sy'n ofynnol gan Gyfarwyddwr y Prosiect a'r Cadeirydd

5. Rheoli dyddiadur Cyfarwyddwr y Prosiect - sicrhau bod Cyfarwyddwr y Prosiect yn gallu mynychu cyfarfodydd allweddol a diweddaru ei ddyddiadur

6. Bod yn bwynt cyswllt i Fwrdd y Prosiect, rhanddeiliaid a phartneriaid – ymateb yn effeithlon i e-byst gan ofyn am wybodaeth pan fo angen

7. Cydymffurfiaeth gorfforaethol - yn cadw at y polisïau sy'n amddiffyn staff rhag peryglon posibl a digwyddiadau adroddadwy gan gynnwys Gwrth-dwyll, Rheoliadau Diogelu Data Cyffredinol, Safonau'r Gymraeg, Llesiant Cenedlaethau'r Dyfodol a Seiberddiogelwch/Defnydd TGCh

8. Cydlynu gweithdrefnau ariannol ar gyfer y prosiect - sicrhau bod gofynion ac archebion prynu yn cael eu creu'n brydlon ar gyfer gwariant prosiect ac yn gweithredu fel pwynt cyswllt rhwng Cyfarwyddwr y Prosiect a thîm cyllid Cyngor Celfyddydau Cymru i gefnogi rheolaeth effeithiol o adnoddau'r prosiect

9. Cefnogi gweithdrefnau grant prosiect - cysylltu â thîm grantiau cyfalaf Cyngor y Celfyddydau ar ran y prosiect i sicrhau cyflawni blaenoriaethau cyfathrebu a chydymffurfio

10. Bod yn bwynt cyswllt i randdeiliaid - cynnal perthynas waith gynhyrchiol a chyfathrebu’n rheolaidd â rhanddeiliaid prosiect mewnol ac allanol gan gynnwys y rhwydwaith o orielau gwasgaredig yr Oriel Gelf Gyfoes Genedlaethol i Gymru

11. Monitro ac adrodd - cefnogi Cyfarwyddwr y Prosiect ym mhob agwedd ar fonitro ac adrodd ar gamau a nodau allweddol prosiect yr Oriel Gelf Gyfoes Genedlaethol i Gymru yn ôl amserlen y prosiect a chefnogi datblygiad protocolau a systemau priodol i gyflawni hyn

12. Cefnogi cynllunio a chyflawni prosiectau – helpu i ddiweddaru cynlluniau prosiectau a rhaglenni yn ôl y gofyn

13. Dyletswyddau ychwanegol - unrhyw ddyletswyddau rhesymol sy'n gyson â'r uchod

Gwybodaeth, profiad a nodweddion

Rydym am ddenu gweinyddwr hyderus ac effeithlon, sydd â phrofiad hysbys o reoli llwyth gwaith amrywiol, yn effeithlon yn ei waith ac yn glir wrth gyfathrebu ag ystod amrywiol o randdeiliaid.

Mae'r partneriaid sy'n ymwneud â'r Oriel Gelf Gyfoes Genedlaethol i Gymru a'i thîm prosiect yn anelu at fod yn arloesol ac yn edrych i'r dyfodol. Rydym wedi ymrwymo i gydweithio â'n gilydd i sicrhau ein bod yn effeithlon, yn effeithiol ac yn ddefnyddiol. Byddai Cydlynydd Prosiect sy'n canolbwyntio ar gynnig datrysiadau yn ogystal â gweithio yn ôl y canllawiau yn gaffaeliad i dîm y prosiect ar adeg dyngedfennol cychwyn y prosiect.

Yn ogystal, mae'r gwaith llawrydd yma’n gofyn am y wybodaeth, y profiad a'r nodweddion penodol canlynol. Bydd ymgeiswyr yn cael eu hasesu yn ôl y meini prawf hanfodol a dymunol sydd isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Gwybod sut i gymryd cofnodion cywir mewn cyfarfodydd * Deall sut i reoli dyddiadur * Bod yn angerddol am gelfyddydau Cymru * Gwerthfawrogi pwysigrwydd y Gymraeg | * Gwybod am systemau rheoli prosiectau/ cynllunio * Gwybod am y gofynion monitro ar gyfer arian cyhoeddus |
| **Medrau** | * Sgiliau TG a gweinyddol cymwys * Hanes o gyfathrebu clir a sgiliau trefnu cryf | * Deall SharePoint * Deall Timoedd Microsoft/Sŵm ar gyfer cyfarfodydd cymysg |
| **Profiad** | * Profiad gweinyddol * Profiad o gymryd perchnogaeth ar bapurau cyfarfod * Profiad o gyflawni camau gweithredu mewn modd amserol |  |
| **Nodweddion** | * Awdurdod personol i weithredu'n gyflym gyda chamau gweithredu sy'n codi * Sgiliau cyfathrebu llafar ac ysgrifenedig cryf * Y gallu i weithio gyda rhywfaint o ymreolaeth * Y gallu a'r parodrwydd i deithio o bryd i'w gilydd ledled Cymru |  |
| **Y Gymraeg** | * Rhuglder yn y Gymraeg (yn ysgrifenedig ac ar lafar) |  |

**Amserlen:**

**Dyddiad cau i ymgeisio:** hanner dydd 26 Hydref 2023

**Cyfweliadau:** yr wythnos sy’n dechrau 6 Tachwedd 2023

**Dyddiad dechrau:** (tua) Rhagfyr 2023